
Številka: 	35409-131/2025-2570-10

Datum: 	11. 2. 2026

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24, 25/25 – odl. US in 75/25) v povezavi s 101 a. členom Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP, 18/23 – ZDU-1O in 97/25) o obveznosti izvedbe celovite presoje vplivov na okolje za spremembe in dopolnitve Občinskega podrobnega prostorskega načrta 173 Parmova, pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave sprememb in dopolnitev Občinskega podrobnega prostorskega načrta 173 Parmova je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je z vlogo, št. 35021-24/2024-42, z dne 27. 10. 2025, prejeto 28. 10. 2025, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje o obveznosti izvedbe celovite presoje vplivov na okolje za spremembe in dopolnitve Občinskega podrobnega prostorskega načrta 173 Parmova (v nadaljnjem besedilu SD OPPN) po 128. členu Zakona o urejanju prostora (ZUreP-3). 

Na spletnem portalu pripravljavca je bilo dostopno naslednje gradivo:
- Pobuda za pričetek postopka izdelave sprememb in dopolnitev OPPN 173 Parmova (Šabec Kalan Šabec Arhitekti d.o.o., št. naloge UP 24-005, julij 2024, dopolnjeno marec 2025 in julij 2025);
- mnenje Zavoda RS za varstvo narave, št. 3563-0410/2025-3, z dne 2. 10. 2025.

Po 128. členu Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24, 25/25 – odl. US in 75/25; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se pobuda nanaša na spremembo veljavnega Občinskega podrobnega prostorskega načrta 173 Parmova (v nadaljnjem besedilu OPPN), ki je bil objavljen v Uradnem listu RS, št. 71/18. S SD OPPN so predvidene spremembe pogojev za gradnjo v enoti PE1, znotraj enote urejanja prostora (v nadaljnjem besedilu EUP) BE-543, ter dopustnih objektov in dejavnosti v stavbi z oznako F3 v prostorski enoti PE3, ki je locirana na območju EUP BE-545. 
Na južnem delu EUP BE-543, v prostorski enoti PE1, je z veljavnim OPPN predvidena gradnja protihrupne ograje, zaradi česar je nujna odstranitev stavb na naslovih Kurilniška ulica 14 in Kurilniška ulica 16, ki ležita zunaj območja OPPN. Stavbi sta v uporabi in nista v lasti pobudnika načrtovanih novih večstanovanjskih stavb v južnem delu PE1. Po informacijah pobudnika lastniki obeh stavb, predvidenih za rušenje, želijo še naprej bivati na predmetni lokaciji. Ker pobudnik meni, da predmetni stavbi ne vplivata na gradnjo novih stavb znotraj meja OPPN, predlaga, da se s SD OPPN v enoti PE1 dopusti uporaba stavb v fazi 1/B brez pogoja predhodne odstranitve stavb na Kurilniški ulici 14 in 16. Iz pobude je razvidno tudi, da bi se protihrupna ograja na južnem robu PE1, ki je v skladu z veljavnim OPPN obveznost investitorja in pogoj za gradnjo stavb v fazah 1/A in 1/B znotraj enote PE1, izvedla v okviru državnega prostorskega načrta za gradnjo drugega tira železniške proge med Ljubljano in Jesenicami. Ta protihrupna ograja bi bila umeščena v EUP ŠI-379, ki ima namensko rabo prostora PŽ – površine železnic.
Na severnem delu območja OPPN, v EUP-545, v stavbi z oznako F3, ki je locirana znotraj PE3, je nad terenom dopustna samo dejavnost 12630 Stavbe za izobraževanje in znanstvenoraziskovalno delo, od tega pa le stavbe za predšolsko vzgojo. V pobudi je navedeno, da za gradnjo vrtca ni potrebe ali javnega interesa, saj bo Mestna občina Ljubljana lahko to zagotovila v okviru obstoječih kapacitet javnih vrtcev. Pobudnik predlaga, da se s SD OPPN dopusti gradnja stavbe enakih gabaritov na isti lokaciji, vendar z drugačnim naborom družbenih dejavnosti in možnostjo gradnje oskrbovanih stanovanj ali stanovanj za posebne družbene skupine.
Ministrstvo ugotavlja, da s SD OPPN načrtovane spremembe ne sodijo med posege, zaradi katerih bi bilo treba izvesti presojo vplivov na okolje v skladu s 89. členom Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE, 23/24, 21/25 – ZOPVOOV in 56/25 – PoZ) in Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22 – ZVO-2).

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0410/2025-3, z dne 2. 10. 2025, ki je v mnenju ugotovil, da območje SD OPPN in njegovega daljinskega vpliva leži izven posebnega varstvenega območja (območja Natura 2000) in zavarovanega območja. Skladno z navedenim ZRSVN meni, da za SD OPPN, ni treba izvesti presoje sprejemljivosti po določbah 101. a člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP, 18/23 – ZDU-1O in 97/25; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje v skladu z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom te uredbe je ponovno pridobilo mnenja Ministrstva za kulturo, Direkcije RS za vode in Ministrstva za zdravje s priloženim mnenjem Nacionalnega inštituta za javno zdravje, ki so v prilogi.

Ministrstvo za kulturo je v mnenju št. 35012-7/2013-MIZKS-3340/18, z dne 25. 11. 2025, prejetem istega dne, ugotovilo, da SD OPPN meji na kulturni spomenik Ljubljana – Arheološko najdišče Ljubljana (EID 1-00329), naselbinsko dediščino Ljubljana – Mestna četrt Južni Bežigrad (EID 1-20039) in kulturni spomenik Ljubljana – Železniške delavnice v Šiški (EID 1-00405). Ministrstvo za kulturo meni, da je, glede na načrtovane ureditve ter varstveni režim in stanje kulturne dediščine na obravnavanem območju, verjetnost pomembnejših vplivov izvedbe plana na kulturno dediščino majhna, zato za SD OPPN z vidika varstva kulturne dediščine ni treba izvesti celovite presoje vplivov na okolje.

Direkcija RS za vode je podala podrobnejše usmeritve št. 35020-103/2025-3, z dne 13. 1. 2026, prejete istega dne, v katerih se je opredelila tudi do verjetnosti pomembnejših vplivov plana na okolje. Navedla je, da je bila za OPPN 173 Parmova že izvedena celovita presoja vplivov na okolje in izdelano okoljsko poročilo. Ugotovila je, da se spremembe OPPN nanašajo na naslednja določila: glede odstranitve stavb na Kurilniški ulici 14 in 16, glede izvedbe protihrupne ograje ob železnici, glede odstopanja pri parcelaciji zemljišč in glede dopustnih objektov in dejavnosti v prostorski enoti PE3. Na podlagi dostopnih podatkov Direkcija RS za vode meni, da SD OPPN ne bo pomembno vplival na pogoje v zvezi z varstvom podzemne vode, odvodnjo odpadnih voda in stabilnostjo sosednjih stavb, ki so navedeni v veljavnem OPPN. Skladno z navedenim Direkcija RS za vode meni, da SD OPPN ne bo pomembneje vplival na okolje z vidika upravljanja z vodami.

Ministrstvo za zdravje je dne 4. 2. 2026 z dopisom št. 354-118/2025-2711-6 na ministrstvo posredovalo mnenje Nacionalnega inštituta za javno zdravje (v nadaljevanju NIJZ) št. 354-015/2026-2, z dne 28. 1. 2026, s katerim soglaša. Iz mnenja je razvidno, da z OPPN načrtovane ureditve, v obliki in obsegu, opisanih v predloženem gradivu, verjetno ne bodo imele pomembnih vplivov na zdravje in počutje ljudi. Pri tem je treba upoštevati usmeritve (št. 354-140/2022-4 (256) z dne 17. 10. 2025), ki jih je izdelal NIJZ.

Po pregledu gradiva in na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, je ministrstvo ugotovilo naslednje:
-	V postopku priprave OPPN je bila izvedena celovita presoja vplivov na okolje, v  okviru katere je bilo izdelano okoljsko poročilo. V njem so bili ugotovljeni in ocenjeni vplivi na okolje ter podani omilitveni ukrepi za zmanjšanje ugotovljenih vplivov na še sprejemljivo raven. Ministrstvo je v postopku ugotovilo, da je okoljsko poročilo ustrezno (mnenje št. 35409-243/2008/28, z dne 12. 9. 2014). Z odločbo, št. 35409-218/2018/9 z dne 6. 7. 2018, je potrdilo sprejemljivosti vplivov izvedbe OPPN na okolje, s čimer se je postopek celovite presoje vplivov na okolje zaključil.
-	Na podlagi javno dostopnih podatkov (vir: ARSO, Atlas okolja) SD OPPN ne sega na območje naravnih vrednot in ekološko pomembnih območij, zato ministrstvo ocenjuje, da načrtovana gradnja ne bo pomembneje vplivala na naravne vrednote in biotsko raznovrstnost. 
-	SD OPPN ne posega na območja kmetijskih zemljišč in gozdov.
-	Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN meji na več enot kulturne dediščine, vendar pa ni pričakovati, da bi načrtovana ureditev pomembneje vplivala nanje, kar je v mnenju ugotovilo tudi Ministrstvo za kulturo. 
-	SD OPPN ne leži v poplavnem območju ali na vodnem in priobalnem zemljišču, ampak sega v širše vodovarstveno območje z oznako III A, določenega z Uredbo o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21, 60/22 in 35/23 – odl. US), zaradi česar morajo biti upoštevani pogoji in omejitve, ki iz uredbe izhajajo. Ministrstvo je v postopku pridobilo mnenje Direkcije RS za vode, ki meni, da načrtovane spremembe ne bodo pomembneje vplivale na področje upravljanja z vodami, s čimer se strinja tudi ministrstvo.
-	Ministrstvo je v postopku prejelo tudi mnenje Ministrstva za zdravje, ki meni da SD OPPN ne bo pomembneje vplival na zdravje in počutje ljudi. Ministrstvo se z navedenim ne strinja, za kar podaja obrazložitev v nadaljevanju.
-	Območje OPPN leži na stičišču pomembnih prometnih koridorjev, ki bi lahko pomembno vplivali na zdravje ljudi v novo načrtovanih stavbah in zato je bila za OPPN uvedena celovita presoja vplivov na okolje. V postopku celovite presoje vplivov na okolje so bili v okoljskem poročilu, ki ga ministrstvo ocenjuje kot verodostojno in z ugotovitvami katerega se strinja,  ugotovljeni vplivi na okolje, od katerih je bil, zaradi lege na območju ob železniški progi, med najpomembnejšimi hrup. Hrup je na južnem delu območja (v PE1) presežen za II. in III. stopnjo varstva pred hrupom že v obstoječem stanju, za kar so bili v okoljskem poročilu podani omilitveni ukrepi, med drugim tudi protihrupna ograja na južnem robu PE1. Omilitveni ukrepi v okoljskem poročilu so bili določeni na podlagi obstoječih obremenitev s hrupom. Z nadgradnjo železniške proge na odseku Ljubljana – Kranj/Naklo pa se bo obremenjenost območja s hrupom še povečala.
S SD OPPN se spreminjajo določbe odloka, ki posegajo v izvedbo omilitvenega ukrepa, določenega v okviru celovite presoje vplivov na okolje, in sicer tako v lokacijsko, kot tudi v časovno izvedbo protihrupne ograje (22. člen, 63. člen veljavnega OPPN), pri tem je obveznost izvedbe navedenega omilitvenega ukrepa s spremembo postala zgolj državna (zadnja alineja 63. člena veljavnega OPPN) in nepovezana z načrtovano gradnjo stanovanj in drugih prostorov z dejavnostmi, ki so občutljive na hrup. 
V predloženem gradivu za SD OPPN in tudi v strokovni podlagi Ocena obremenitve s hrupom s predlogom protihrupnih ukrepov (PNZ svetovanje projektiranje d.o.o., julij 2023), ki je bila izdelana v okviru priprave Državnega prostorskega načrta za nadgradnjo železniške proge na odseku Ljubljana – Kranj/Naklo, in jo je ministrstvo pridobilo v postopku celovite presoje vplivov na okolje za ta plan, je navedeno, da se z nadgradnjo železniške proge načrtuje protihrupna ograja, ki bo postavljena bližje železniškim tirom kot to predvideva veljavni OPPN, kljub temu pa bo zaradi tega treba odstraniti stanovanjski stavbi na naslovih Kurilniška ulica 14 in Kurilniška ulica 16. 
Postopek priprave DPN je ločen postopek, ki se vodi na Ministrstvu za naravne vire in prostor v skladu s področnimi predpisi. Zaradi kompleksnosti priprave in umeščanja DPN v prostor je njegova izvedba lahko dolgotrajen proces, ki se ne bo izvedel sočasno s pozidavo območja, načrtovanega z OPPN. Če bi izvedbo protihrupne ograje odložili v negotovo prihodnost izvedbe DPN, ki je še v pripravi, obenem pa dopustili novo stanovanjsko in drugo na hrup občutljivo pozidavo tega območja, se omilitveni ukrep (gradnja protihrupne ograje) ne bi izvedel pravočasno, da bi lahko zaščitil prebivalce varovanih prostorov na območju OPPN pred hrupom obstoječe železniške proge. Ker je območje OPPN že v obstoječem stanju s hrupom preobremenjeno, bi neizvedba omilitvenega ukrepa protihrupne ograje, določenega v okoljskem poročilu, pomembno vplivala na povečano obremenitev s hrupom še dodatne skupine prebivalcev, pri čemer ne bi bilo nobenega zagotovila, da bo in kdaj protihrupna ograja, ki je predmet še nedokončanega načrtovanja z DPN sploh izvedena. 

Ministrstvo na podlagi gradiva, lastnih ugotovitev, mnenj in meril iz 2. člena Uredbe o merilih ocenjuje, da obstaja verjetnost pomembnejših vplivov na okolje in zdravje ljudi zaradi hrupa, zato je za SD OPPN treba izvesti celovito presojo vplivov na okolje.

V skladu z zgoraj navedenim je ministrstvo ugotovilo, da je za SD OPPN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič	dr. Tanja Pucelj Vidović
podsekretarka	vodja Sektorja za okoljske presoje



Priloge:
· Mnenje Direkcije RS za vode, št. 35020-103/2025-3, z dne 13. 1. 2026
· Mnenje Ministrstva za kulturo, št. 35012-75/2024-3340/13, z dne 25. 11. 2025
· Mnenje Ministrstva za zdravje s prilogo št. 354-015/2026-2, z dne 28. 1. 2026 


Vročiti (elektronsko):
- Mestna občina Ljubljana, Mestna uprava, Poljanska cesta 28, 1000 Ljubljana,
 glavna.pisarna@ljubljana.si

V vednost (elektronsko):
- Mestna občina Ljubljana, Oddelek za urejanje prostora, urbanizem@ljubljana.si 
- Zavod RS za varstvo narave, OE Ljubljana, info.lj@zrsvn.si 
- Direkcija RS za vode, Sektor območja srednje Save, gp.drsv-lj@gov.si 
- Ministrstvo za kulturo, Direktorat za kulturno dediščino, gp.mk@gov.si 
- Ministrstvo za zdravje, Direktorat za javno zdravje, gp.mz@gov.si 

